CBG บวกแรง 6% สวนภาวะตลาดฯ-โบรกฯแนะขายพร้อมหั่นเป้าเหลือ 36 บ.
CBG บวกแรง 6% สวนภาวะตลาดฯ-โบรกฯแนะขายพร้อมหั่นเป้าเหลือ 36 บ. โดย ณ เวลา 11.10 น. ราคาอยู่ที่ระดับ 52.00 บาท หรือ 2.75 บาท หรือ 5.58% ด้วยมูลค่าซื้อขาย 331.78 ล้านบาท
4 ก.ย. 2561

ผู้สื่อข่าวรายงานว่า บริษัท คาราบาวกรุ๊ป จำกัด (มหาชน) หรือ CBG ณ เวลา 11.10 น. อยู่ที่ระดับ 52.00 บาท หรือ 2.75 บาท หรือ 5.58% ด้วยมูลค่าซื้อขาย 331.78 ล้านบาท ราคาหุ้นวิ่งสวนภาวะตลาดหุ้นติดลบโดยดัชนี ณ เวลา 11.11น.อยู่ที่ระดับ 1,715.13 จุด ลบ 6.08 จุด หรือ 0.35% ด้วยมูลค่าซื้อขาย 14,162.17 ล้านบาท

บล.เอเชีย เวลท์ ระบุว่า ผิดหวังอย่างแรงกับยอดขายในจีนและอังกฤษที่พลาดเป้าหมายจากที่ผู้บริหารบริษัทให้ไว้อย่างมาก อีกทั้งตลาดเครื่องดื่มชูกำลังในประเทศก็เติบโตน้อยในช่วง 1H61 แม้ตัวเลขเศรษฐกิจไทยจะออกมาดี GDP Growth ไตรมาส 1/61 และ 2/61 เติบโตสูง 4.8% เทียบช่วงเดียวกันของปีก่อน  และ 4.6% เทียบช่วงเดียวกันของปีก่อนตามลำดับ แต่ภาคการบริโภคในประเทศยังเห็นสัญญาณการเติบโตน้อย และไม่ได้รับผลบวกจากเศรษฐกิจในภาพรวมดีขึ้น เนื่องจากราคาสินค้าเกษตรตกต่ำอย่างมากเป็นเวลาต่อเนื่อง กระทบอำนาจซื้อของประชาชนระดับรากหญ้าในวงกว้าง
โดยเฉพาะเศรษฐกิจในต่างจังหวัด ซึ่งถือเป็นกลุ่มผู้บริโภคหลักกลุ่มหนึ่งของสินค้าเครื่องดื่มที่ขายตามร้านสะดวกซื้อ เห็นว่าสถานการณ์เศรษฐกิจระดับรากหญ้าอ่อนแอต่ออีกในช่วงครึ่งปีหลัง เพราะยังไร้สัญญาณการฟื้นตัวของสินค้าเกษตร ซึ่งไม่เพียงแต่สินค้าเกษตรของไทยเท่านั้นที่ราคาตกต่ำ พบว่าสินค้าเกษตรหลายชนิดของประเทศสำคัญ ได้แก่ สหรัฐฯ และจีน ก็ราคาตกต่ำด้วย ทั้งถั่วเหลือง ข้าวโพด กระเทียม และอื่น ๆ คาดว่าเป็นเพราะปีนี้ผลผลิตดี ไม่มีภัยธรรมชาติรุนแรง ซัพลลายสินค้าล้นตลาด และยังมีเหตุการณ์เรื่องสงครามการค้ามาบั่นทอนความมั่นใจในการผลิตของผู้ประกอบการโรงงานด้วย
จึงแนะนำขายหุ้น CBG ออกไปก่อน รอสัญญาณความชัดเจนจากการเติบโตของยอดขายในอังกฤษและจีน ซึ่งคาดว่าต้องให้เวลาอีกประมาณ 2 ปีจากนี้ไป เราจึงปรับลดประมาณการกำไรสุทธิปี 2561 ลงจาก 1.4 พันล้านบาท เป็น 1.0 พันล้านบาท และปรับลดกำไรสุทธิปี 2562 ลงจาก 2.5 พันล้านบาท เป็น 1.5 พันล้านบาท ปรับลดคำแนะนำจากซื้อ เป็นขาย ปรับราคาเป้าหมายจาก 89 บาท เป็น 36 บาท อิงค่า PER ที่ 22 เท่าของปี 2562